KIRJALLINEN KYSYMYS E-0908/02 esittäjä(t): Brigitte Langenhagen (PPE-DE) komissiolle. Norjasta peräisin olevien kalastustuotteiden lisätullit.



Virallinen lehti nro 301 E , 05/12/2002 s. 0064 - 0065



KIRJALLINEN KYSYMYS E-0908/02 esittäjä(t): Brigitte Langenhagen (PPE-DE) komissiolle (5. huhtikuuta 2002) Aihe: Norjasta peräisin olevien kalastustuotteiden lisätullit Saksassa ilmeni viime vuonna Norjasta peräisin olevien kalastustuotteiden tulleihin liittyviä ongelmia. Saksan tulliviranomaiset epäilivät määrätarkistusten perusteella Norjan mahdollisesti ylittäneen (esim. turskille asetetut) kalastuskiintiönsä ja vaativat nyt normaalin veroprosentin (7,5 prosenttia) ja alennetun veroprosentin (0,9 prosenttia) erotusta maksettavaksi. Vaatimukset on osoitettu saksalaisille maahantuojille ja huolitsijoille, joita ei kuitenkaan voida pitää maksuvelvollisina, koska nämä eivät ole välittömästi osallisina varsinaisiin liiketoimiin. Vaatimusten arvo on useita kymmeniä tuhansia euroja ja se merkitsee vaikeita taloudellisia ongelmia kyseisille yrityksille. Jos asianosaiset laskuttavat norjalaisia asiakkaitaan, nämä tuovat saaliit Tanskan ja Alankomaiden kautta. Näissä maissa tullimääräyksiä sovelletaan toisin eikä lisätulleihin tai vakuuksiin turvauduta. 1. Mihin direktiiviin lisätullien tai vakuuksien periminen perustuu? 2. Miten unionin muut jäsenvaltiot suhtautuvat Saksan soveltamiin tullimääräyksiin? 3. Kuka vastaa määräysten noudattamisen valvonnasta? 4. Katsooko komissio, että yhdenvertainen kohtelu voitaisiin varmistaa kaikissa jäsenvaltioissa? 5. Käydäänkö Norjan ja komission välillä neuvotteluja näiden lisätullien perimisen lakkauttamiseksi vai ovatko ne sopineet asiasta muutoin? Frederik Bolkesteinin komission puolesta antama vastaus (21. toukokuuta 2002) Komissio ei tunne arvoisan parlamentin jäsenen selostamaa tapausta. 1. Euroopan yhteisöjen omien varojen järjestelmästä 29. syyskuuta 2000 tehdyn neuvoston päätöksen 2000/597/EY, Euratom(1) 8 artiklan mukaisesti jäsenvaltioiden on perittävä yhteisöjen omiin varoihin kuuluvat tuontitullit kansallisten lakiensa, asetustensa ja hallinnollisten määräystensä mukaisesti, jotka on tarvittaessa mukautettu yhteisön sääntelemien edellytysten mukaisesti. Näin ollen jäsenvaltiot ovat vastuussa tuontitullien keräämisestä. Yhteisön tullikoodeksissa(2) ja sen soveltamista koskevissa säännöksissä(3) määrätään muun muassa kaikkia jäsenvaltioita koskevista yhdenmukaisista säännöistä, joihin sisältyvät tuontitullien kirjaaminen tileihin ja kantaminen. Säännöissä määritetään myös, ketkä ovat velvollisia maksamaan kyseisiä tulleja ja vakuuksien asettamiseen liittyvät ehdot. Yleisesti ottaen jos tulliviranomaiset toteavat tullauksen jälkeisissä tarkastuksissaan, että on tapahtunut petoksia tai väärinkäytöksiä, jotka vaikuttavat lain mukaan kannettavien tullien määrään, niiden on yhteisön tullikoodeksin 220 artiklan 1 kohdan mukaisesti ryhdyttävä asianmukaisiin toimenpiteisiin puuttuvien tullien kirjaamiseksi tileihin jälkikäteen. Jäsenvaltioissa tekemillään tarkastuksilla komissio valvoo, että tulliviranomaiset suorittavat asiaankuuluvat velvoitteensa. 2. ja 3. On jäsenvaltioiden vastuulla taata, että niiden tullihallinnot soveltavat yhdenmukaisella tavalla yhteisön määräyksiä, mukaan luettuina yhteisön tullikoodeksia ja sen soveltamista koskevia säännöksiä. Kun komissio toteaa, että sääntöjä ei jossakin jäsenvaltiossa sovelleta asianmukaisesti, se ryhtyy toimenpiteisiin tilanteen korjaamiseksi. 4. Komissiolla ei tällä hetkellä ole olennaisia tietoja, joiden mukaan toimijoita olisi kohdeltu epätasa-arvoisesti sen perusteella, mihin jäsenvaltioon ne ovat sijoittuneet. Jos arvoisalla parlamentin jäsenellä kuitenkin on aihetta koskevia olennaisia tietoja, komissio pyytää saavansa ne tietoonsa voidakseen korjata tilanteen. 5. Komissio vahvistaa, että tällä hetkellä ei komission ja Norjan välillä käydä neuvotteluja, joissa käsiteltäisiin mahdollisen jälkitullauksen lakkauttamista arvoisan parlamentin jäsenen mainitsemassa tilanteessa lain mukaan kannettavien tuontitullien osalta. Komissio muistuttaa lisäksi, että se ei neuvottele lain mukaan kannettavien tullien edellyttämistä toimenpiteistä. (1) EYVL L 253, 7.10.2000. (2) Neuvoston asetus (ETY) N:o 2913/92, annettu 12 päivänä lokakuuta 1992, yhteisön tullikoodeksista (EYVL L 302, 19.10.1992), sellaisena kuin se on viimeksi muutettuna 16 päivänä marraskuuta 2000 annetulla parlamentin ja neuvoston asetuksella (EY) N:o 2700/2000 (EYVL L 311, 12.12.2000). (3) Komission asetus (ETY) N:o 2454/93, annettu 2 päivänä heinäkuuta 1993, tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä (EYVL L 253, 11.10.1993), sellaisena kuin se on viimeksi muutettuna 11 päivänä maaliskuuta 2002 annetulla komission asetuksella (EY) N:o 444/2002 (EYVL L 68, 13.3.2002).